Ła torefasion ła ze on prosedimento zenèrego de rostimento, che ła mete na sostansa a alta tenperadura, cusita da dizidratarla, osidarla e in racuanti cazi anca carbonizarla in parte . Anca ciamada rostatura, rostidura o tostatura, el ze on prosedimento tanto doparà par ła laorasion del tabaco , de łe samese de caffè, de orzo de tè o de altre piante. Racuanti torefatori i dòpara nomi par vari gradi de sostatura, cofà "city roast" e "French roast", in baze a łe tenperadure interne de ła samesa de cafè riłevae durante ła rostatura. Łe risete, anca ciamae "profili de rosto" o "profiłi de torefasion", łe ìndega come otegner łe caraterìsteghe de saori. Tanti fatori ghe połe jutar na persona a determenar el profiło mejo da doparar, cofà ła orìzane del cafè, ła varietà, el modo de laorasion, el contegnuo de umidità, ła densità de łe samese o łe caraterìsteghe aromàteghe vołeste. On profiło de torefasion el połe èsar prezentà inte on gràfego andove njien mostrà el tenpo inte on ase e ła tenperadura inte on altro. El son el ze on bon indegator de tenperadura co ze drio na rostatura. Ghe ze do franzenti de tenperadura ciamai "crepi" che tuti i torefatori i scolta. A sirca 196 ° C , el caffè el farà on promo crack. Sto ponto el ze ciamà "primo crepo", che ne dize che ga tacà na "tostatura lejera". Al primo crepo, na granda cuantità de umidità del caffè ła se ga evaporaà e łe samese łe aumentarà de dimension. Co el cafè el riva a sirca 224 ° C , el fa on "secondo crack", e sto sono el ne dize che ła strutura del cafè ła scumìsia a cołasar. Se ła tostadura ła njien dasada ndar oncora vanti, ła scumisiarà a ciapar łe caratarìsteghe de tostadura e el tacarà pèrdar łe caraterìsteghe orizenałi del cafè.